CELEX: 62015TN0436
Language: sk
Date: 2015-08-04 00:00:00
Title: Vec T-436/15: Žaloba podaná 4. augusta 2015 – Consorzio Vivaisti viticoli pugliesi a Negro/Komisia

5.10.2015   
            
            
               SK
            
            
               Úradný vestník Európskej únie
            
            
               C 328/20
            
         Žaloba podaná 4. augusta 2015 – Consorzio Vivaisti viticoli pugliesi a Negro/Komisia
   (Vec T-436/15)
   (2015/C 328/21)
   Jazyk konania: taliančina
   
      Účastníci konania
   
   
      Žalobcovia: Consorzio Vivaisti viticoli pugliesi (Otranto, Taliansko) a Negro Daniele (Otranto) (v zastúpení: V. Pellegrino a A. Micolani, advokáti)
   
      Žalovaná: Európska komisia
   
      Návrhy
   
   Žalobcovia navrhujú, aby Všeobecný súd:
   
               —
            
            
               v prvom rade nariadil odklad výkonu opatrenia v súlade so záujmom žalobcov podľa článku 278 ZFEÚ,
            
         
               —
            
            
               potvrdil a vyhlásil nezákonnosť vykonávacieho rozhodnutia Komisie 2015/789 a najmä článku 9 a prílohy I v časti, v ktorej zaraďuje druhy Vitis medzi tie druhy, ktoré sú náchylné na európske izoláty a neeurópske izoláty Xylella fastidiosa, a preto zakazujú ich premiestňovanie „v rámci Únie, v rámci vymedzených oblastí alebo mimo nich“ a v dôsledku toho ho zrušil v záujme žalobcov,
            
         
               —
            
            
               zaviazal žalovanú na náhradu trov konania,
            
         
               —
            
            
               nariadil žalovanej akékoľvek iné opatrenie, ak to považuje za potrebné, vrátane dodatočných preskúmaní, a to aj prostredníctvom EFSA.
            
         
      Dôvody a hlavné tvrdenia
   
   Na podporu svojej žaloby žalobcovia tvrdia porušenie zásady proporcionality a článku 5 Zmluvy o EÚ a článku 296 ZFEÚ, porušenie podstatných formálnych náležitostí vo forme nedostatočného a/alebo nesprávneho odôvodnenia, ako aj zneužite právomoci založenej na nesprávnosti skutkových a právnych okolností; nedostatok dokazovania a nezlučiteľnosť.
   Žalobcovia spresňujú, že žaloba vychádza zo štúdií vedených výskumníkmi CNR v Bari, ktoré v nadväznosti na pozorovania, analýzy a experimenty v teréne a v laboratóriu preukazujú, že:
   
               —
            
            
               izolovaná baktéria v Salente sa poddruhom a kmeňom odlišuje od baktérie, o ktorej je známe, že zodpovedá za fitopatológie révy v mimoeurópskych kontinentoch,
            
         
               —
            
            
               vinné révy vypestované v rámci provincie Lecce nepreukázali od roku 2013 do súčasnosti žiadne symptómy Piercovej choroby, ani iných patologických vysychaní,
            
         
               —
            
            
               v rovnakom období na tých istých vinných révach nebola pozorovaná žiadna stopa po baktérii, a to ani v priľahlých oblastiach a pri priamom kontakte s nakazenými olivami,
            
         
               —
            
            
               experimenty vykonané na révach v laboratóriu (prostredníctvom inokuly a/alebo kontaktu s vektorom) viedli k negatívnemu výsledku, či už vzhľadom na vývoj infekcie alebo vzhľadom na samotnú prítomnosť baktérie v bezpríznakovej forme.
            
         Podľa žalobcov sa teda zaradenie révy medzi špecifikované rastliny zdá ako nezákonné, pretože nezohľadňuje výsledky dokazovaní, z ktorých vyplýva určitá imunita rév voči baktérii rozšírenej v nakazenej oblasti.
   Opatrenie by tak bolo kontradiktórne, vzhľadom na to, že v nadväznosti na prvé stanovisko EFSA z 26. novembra 2013, v ktorom sa potvrdila nedostatočná znalosť kmeňa Xylella fastidiosa vyskytujúca sa v Salente, Komisia vo svojich predchádzajúcich rozhodnutiach č. 87 a č. 497 z roku 2014 nezaradila révu medzi náchylné druhy, pričom ju potom prekvapivo zaradila s tým, že zakázala jej premiestňovanie v nadväznosti na vykonanie detailných štúdií tej istej EFSA a talianskych orgánov, ktoré preukázali imunitu tej istej baktérie izolovanej v Salente.